Margar fæðingar á Akranesi í liðinni viku Vikan 19. - 25. febrúar sl. var erilsöm í meira lagi á fæðingadeild Heilbrigðisstofnunar Vesturlands á Akranesi . Þá fæddust alls átta nýburar sem er töluvert yfir vikumeðaltali fæðinga á deildinni á síðasta ári sem var um 5 nýburar á viku . Að sögn Önnu Björnsdóttur deildarstjóra koma fæðingar í bylgjum , stundum er einungis ein fæðing á viku en stundum fara þær nálægt tuginum . Það sem af er ári hafa 43 nýburar komið í heiminn á fæðingadeildinni sem að vísu er litlu minna en á sama tíma og í fyrra en þá voru fæðingar 49 . Alls fæddist 281 barn á fæðingadeild HVE á Akranesi á síðasta ári .